**بەشداری ژنان لە بەرێوەبردنی دامەزراوە میدیاییەکان لە هەرێمی کوردستاندا**

**پێشەكی:** ئەم توێژینەوەیە هەوڵدانێكە بۆ دەستنیشانكردنی ڕۆڵ و كاریگەری و بەشداری ژنی كورد لە بواری بەریوەبردنی دامەزراوە میدیاییەكان لە هەریمی كوردستان. جا بۆیە، ئامانج و ئەوەی زیاتر هاندەر بووە بۆ ئەنجامدانی ئەم توێژینەوەیە، بریتییە لە وەڵامدانەوەی ئەو پرسیارە: ئایا ژنانی كورد لە دامەزراوە میدیاییەكاندا ڕۆلیان لە چ ئاستیكدایە؟ توێژینه‌وه‌كه‌ لە دوو بەشی تیۆری و یه‌ك به‌شی پراكتيكی و له‌ كۆتايیشدا ئه‌نجام و پێشنیاز و راسپاردە و سه‌رچاوه‌كان پێك هاتووه‌. لە ڕووی میتۆدەوە، ئەم توێژینەوەیە، توێژینەوەیەكی وەسفییە، جۆری رێبازی ڕووپێوییە، كۆمەڵگەی ئەم توێژینەوەیەش پێك دێت لە ( دامەزراوە میدیاییەكان لەهەریمی كوردستان). لە ئەنجامی ئەم توێژینەوەیە و گەڕانەوەی فۆڕمەكانی ڕاپرسی و وەڵامەكانیان گەیشتینە چەند ئەنجامێك، لەوانەش:

1. ژن،ڕەگەزێكی سەرەكی دامەزراوە میدیاییەكانن و بە نەبوونی ژنان دامەزراوە میدیاییەكان وەكوو شەكەت و جەستەیەكی بێ ڕۆح وایە.
2. ژن لە دامەزراوە میدیاییەكان زۆرینەیان گەنجن و بە ئارەزووی خۆیان هاتوونەتە ئەم بوارە. رۆلی سەرەكیان هەیە لەم بوارەدا.

**بەشی یەكەم: چوارچێوەی توێژینەوە**

* 1. **كێشەی توێژینەوە:** كێشەی توێژینەوەكە بریتییە لە وەڵامدانەوەی ئەو پرسیارە: ئایا بەشداری ژنانی كورد لە دامەزراوە میدیاییەكان لە هەرێمی كوردستان ڕۆڵیان لە چ ئاستیكدایە؟ توێژەر لە ڕێگەی ئەنجامدانی توێژینەوەیەكی ئەكادیمی هەوڵی داوە ئەم بابەتە بخاتە ڕوو، بۆ ئەوەی بتوانرێت بە شێوەیەكی ئەكادیمیانە كێشەكە چارەسەر بكرێت.
	2. **ئامانجی توێژینەوە:** توێژەر لەم توێژینەوەیەی چەند ئامانجێكی هەیە لەوانەش:
1. ئاشكراكردنی بەشداری ژنان لەبەرێوەبردنی دامەزراوە میدیاییەكان لە هەرێمی كوردستان.
2. نیشاندانی ڕۆڵی ژن لە دامەزراوە میدیاییەكان و خستنەڕووی چەند خاڵیكی گرنگ، بۆ زیادبوونی ژن لەو بوارە و پتر بایەخدان و بەهەند وەرگرتنی كارەكانیان.
	1. **گرنگی توێژینەوە:** ئەنجامدانی توێژینەوە لەسەر بەشداری ژن لە دامەزراوە میدیاییەكان بۆ ئەو قۆناغەی ئێستای ڕاگەیاندنی كوردی زۆر گرنگە. ئەو توێژینەوەیە گرنگییەكەی لەوە دایە، كە هەردوو شێوازی تیۆری و پراكتیكی گیراوەتە بەر، بۆ تیشك خستنە سەر توێژینەوەكە.

**گرنگییەكی دیكەی توێژینەوەكە بریتییە لە**  خزمەتكردنی زانست و كۆمەڵگە و پێشخستنی دامەزراوە میدیاییەكان.. لێرەدا پێویستە توێژینەوەی زیاتر بكرێت بۆ زیاتر دەرخستنی بەشداری ژن لە دامەزراوە میدیاییەكاندا.

* 1. **پرسیارەكانی توێژینەوە: لەكاتی ئەنجامدانی ئەو توێژینەوەیە ئەم پرسیارانەی خوارەوەمان لەلا مەبەست بوو.**
1. ئایا ژنان لەبەرێوەبردنی دامەزراوە میدیاییەكان لە هەرێمی كوردستان بەشداری كاران؟
2. ژن لە دامەزراوە میدیاییەكان بە ئارەزووی خۆیان هاتوونەتە ئەم بوارە؟

بەشی یەكەم: **باسی دووەم: گەڕانەوە بۆ توێژینەوەكانی پێشوو:**

**توێژینه‌وه‌كانی پێشوو:** هه‌ر توێژینه‌وه‌یه‌كی ڕاگه‌یاندنی پێشوو دەتوانرێت سوودی لێ وه‌ربگرین، جێگای بایه‌خپێدانه، ‌هه‌ر توێژه‌رێك بگه‌ڕێته‌وه ‌سه‌ر نامه‌كانی ڕاگه‌یاندنی بێگانه‌ و هه‌رێمایه‌تی و ناوخۆیی له‌گه‌ڵ دیاریكردنی بابه‌ته‌كانی ده‌توانێت سوودی لێ وه‌ربگرێت، به‌ مه‌رجێك بگونجێت له‌گه‌ڵ توێژینەوه‌كەی، ده‌ست نیشانكردنی گرنگی بابه‌ته‌كه ‌و كاریگه‌ری له‌سه‌ر ئامانجه‌كانی توێژینەوەكەی و به‌دیهێنانی.

**2-1 توێژینەوەی یەكەم:** توێژینەوەی، (هەرمن شێرکۆ نصراللە)،(2015)، (فشارە پیشەییەکانی سەر ڕاگەیاندنکاری ئافرەت لە کەناڵە ئاسمانییە کوردییەکان. توێژینەوەیەکی ڕووپێوییە، پەیوەست بە ڕاگەیاندنکاری ئافرەت لە کەناڵە ئاسمانییەکان)، ئامانجی توێژینەوەکە بریتییە لە دۆزینەوەی فشارە پیشەییەکانی بەردەم ڕاگەیاندنکاری ئافرەت لە کەناڵەکان، ئەو بەربەستانەی ڕووبەڕووی دەبێتەوە بە هۆی ئافرەتبوونیەوە. توێژەر (12) کەناڵی ئاسمانی، (146) ڕاگەیاندنکاری ئافرەتی وەرگرتووە. بە چەند دەرئەنجامێکی گرنگ گەیشتووە، لەوانەش: فشارە پیشەییەکان گۆڕانکارییان بەسەردا دێت، بەگوێرەی ئاستی ڕۆشنبیری و داهات و تەمەن و باری کۆمەڵایەتی، سیاسەتی ئەو دەزگایەی کاری لێ دەکات.

**2-2 توێژینەوەی دووەم:** توێژینەوەی، (چیمه‌ن محمد ڕه‌شید شه‌ریف)،(2009)، (گرفته‌ پیشه‌ییه‌كانی ژنانی ڕۆژنامه‌وان له ‌هه‌رێمی كوردستان)، لەم توێژینەوەیەدا توێژەر دەستنیشانی ئەو گرفت و ڕێگرییە خێزانی و کۆمەڵایەتییانەی كردووە، کە کاریگەرییان لەسەر کاری ڕۆژنامەوانی ژنان هەیە. توێژەر میتۆدی وەسفی بەکار هێناوە بۆ ئەنجامدانی توێژینەوەكەی، هەروەها فۆڕمی ڕاپرسی و چاوپێکەوتنی بەکارهێناوە، کۆمەڵگەی ئەم توێژینەوەیە: بریتییە لە هەموو ئەو ڕۆژنامەوانانەی، کە ڕەگەزیان مێیینەیە و دانیشتووی هەرێمی کوردستانن، لە هەر سێ پارێزگاكانی هەولێر و سلێمانی و دهۆك نیشتەجێن، لە دەزگاکانی ڕاگەیاندن کار دەکەن، هەروەها نموونەی توێژینەوەکە بریتییە لە (390) ژنە ڕۆژنامەوان لە سەرجەم پارێزگاکانی هەرێمی کوردستان و شارۆچکەکانی دەوروبەریان بە ڕێگای هەڕەمەکی سادە. لە گرنگترین ئەو ئەنجامانەی، کە توێژەر پێیان گەیشتووە بریتین لە: ژنانی ڕاگەیاندنکار پێیان وایە کولتووری کۆمەڵگە کاریگەری هەیە، دابونەریتیش ڕێگرە و هۆکارێکە بۆ ئەوەی کەسوکار و بنەماڵە رێگری بکەن بە هۆی ئەو دابونەریتەی، کە کۆمەڵگا پەیڕەوی دەکات.

**2-3 توێژینەوەی سێیەم:** توێژینەوەی، (بەناز حەمەرەشید، تەلار ئەحمەد مستەفا)،(2016)، (پێگەی ژن لە کەناڵە ئاسمانییە کوردییەکاندا)، ئەم توێژینەوەیە لەسەر گرنگی پرسی جێندەر لە بەرنامە گفتوگۆ ئامێزەکانی ئاستی سێ کەناڵی ئاسمانی کوردی ئەنجامدراوە، (ڕووداو، سپێدە، کوردسات نیوز). توێژەران بۆ ئەنجامدانی توێژینەوەکە، میتۆدی ڕووپێوییان بەکار هێناوە لە ڕێگەی لێکۆڵینەوە لە بارودۆخی کەناڵ بە جۆرێک سەرەتا ڕووپێوی چەندێتییان لە ڕووی ڕێژەییەوە کردووە، دواتر لێکۆڵینەوەیان لەسەر دۆخی کەناڵە تەلەفزیۆنییەکانی هەرێمی کوردستان لە ڕووی ئاستی بەڕێوەبردنی ژنانی ڕاگەیاندنکار كردووە. توێژینەوەكە توێژینەوەیەکی وەسفییە، هەوڵی داوە وەسفی ئاستەکان و ئاستەنگەکانی پێگەی بەڕێوەبردنی ژنانی ڕاگەیاندنکار بکات لە دەستەی کەناڵەکانی ڕاگەیاندن. توێژەران لە کۆتاییدا گەیشتوونەتە ئەو دەرئەنجامانە: كەمی بەشداری ڕەگەزی مێینە لە هەرسێ بەرنامەکانی (دەسەڵاتی چوارەم، لەگەڵ ڕەنج، مژار) بە بەراورد بە بەشداریی ڕەگەزی نێر و بانگهێشتکردنیان وەک بەرپرسی بەش و لێپرسراوێتی دامودەزگاکان بە تایبەت لە بەرنامەی دەسەڵاتی چوارەم، کە هەلێکی زۆر کەم دراوە بە ژنان.

**بەشی یەكەم: باسی سێیەم: گرنگترین چەمكەكانی توێژینەوە:**

**چه‌مك و مه‌به‌ستی توێژه‌ر له‌و چه‌مكانه‌ی كه‌ له‌م توێژینه‌وه‌یه‌ به‌كاری هێناوه‌:**

 له‌م باسه‌دا توێژه‌ر هه‌وڵی دا به‌پێی ناونیشان و ئامانجه‌كانی توێژینه‌وه‌كه‌، چه‌ند چه‌مكێكی زانستی و زاراوه‌ی تیۆری و كارایی بخاته ‌ڕوو بۆ پێناسه‌كردنی چه‌مكه‌كان به‌پێی پێویستییه‌كانی توێژینه‌وه‌كه‌ و پێویستی مه‌نهه‌جی له‌وانه‌ش: (ژن، دامەزراوە میدیاییەكان، هەرێمی كوردستان).

**3-1 چەمكی ژن:** بەكارهێنانی زاراوەی ژن لە جیاتی هەردوو زاراوەی (ئافرەت یان مێ)‌ لەوەوە هاتووە، كە (**زاراوەی (ژن) گشتگیرە و لە وشەی ژینەوە هاتووە و هەڵقوڵاوی زمانی كوردییە، بەڵام زاراوەی ئافرەت دەگەڕێتەوە بۆ زمانە بیانییەكان و هەندێك پێیان وایە لە وشەی (عەورەت)ی عەرەبییەوە هاتووە، هەندێكی دیكە دەیبەنەوە سەر وشەی (ئەفرۆدێت)ی یۆنانی).** (عەبدول،2007، ل11) زاراوەی مێ‌ زیاتر بۆ جیاكردنەوەی ڕەگەزی (جێندەری) بەكار دەهێنرێت و جیاوازییە ڕەگەزییەكان زەق دەكاتەوە. بۆیە هەوڵمان داوە توێژینەوەكەمان لەو ئاستە بەدوور بگرین.

**3-2 دامەزراوە میدیاییەكان:** مەبەست لە دامەزراوە كوردییەكان ئەو دەزگا میدیاییانە دەگرێتەوە، كە لە هەرێمی كوردستان و بە زمانی كوردی پەخش و بڵاو دەبنەوە .

**3-3 هەرێمی كوردستان:** هەرێمی كوردستان: مەبەست لە هەرێمی كوردستان، باشوری كوردستانی گەورەیە كە سالی (1991) لە راپەرێنێكی جەماوەریدا و بە پشتیوانی حیزبە شۆرشگێرەكانی خەباتی دەیان ساڵەی رزگاریخوازی گەلی كورد لە دەستی رژێمی بەعس ئازاد كرا، سنوری هەرێمی كوردستان، لە باكورەوە لەگەڵ توركیادا (باكوری كوردستان)، هاوبەشە، كە درێژییەكەی دەگاتە (377كم)، لە رۆژهەڵاتەوە لەگەڵ وڵاتی ئێران (رۆژهەڵاتی كوردستان) هاوسنورە، كە بە ناوچەی شاخاویدا تێدەپەرێت و درێژییەكەی دەگاتە (635كم)، لە رۆژئاواوە، هەرێمی كوردستان سنورێكی هاوبەشی هەیە لەگەڵ وڵاتی سوریادا (رۆژئاوای كوردستان) كە درێژییەكەی دەگاتە (160كم)، هەرچی پەیوەستە بە سنوری باشور و باشوری رۆژئاوای هەرێم، دەكەوێتە ناو خاكی عیراقەوە لە هەموویان ئاڵۆزترە و لەرووی سیاسی و نێو دەوڵەتیەوە بە فەرمی دیاری نەكراوە و دەكەوێتە چوارچێوەی مادەی 140ی تایبەت بە (ناوچە كوردستانییەكانی دەرەوەی هەرێم)، كە درێژییەكەی دەگاتە (555كم). (جامباز و دزەيى، 2008،ص51)

 **بەشی دووەم: لایەنی**  **تیۆریى توێژینەوە:**

**بەشی دووەم: ژن و كاركردن لە دامەزراوە میدیاییەكاندا:**

**تەوەری یەكەم:**

1. **بوونی ژن لە دامەزراوە میدیاییەكاندا:** دوای خەبات و تێكۆشانی بزوتنەوەی رزگاریخوازی گەلی كورد، ڕاپەرینی بەهاری 1991 بووە هەوێنی دەسكەوتی مەزن، كورد لە ماوەیەكی كەمدا بووە خاوەنی زۆرترین دەزگای ڕاگەیاندنی (بینراو، بیستراو، خوێنراو)، بۆ بەردەوامی و كار كردنی ڕۆژانەی دامەزراوە میدیاییەكان پێویستیان بە ڕەگەزی ژن هەبووە، هەر ئەمەش وای كرد ژنگەلیك ڕووبكەنە ئەو بوارە و كاری تێدا بكەن. بەڵام نابێت لە بیرمان بچێت، كۆمەڵێك كۆسپ و تەگەرە لەسەر ڕێگەی ژن هەبووە بۆ بەشداریكردن و كاركردن لەو دەزگایە، لەوانەش: لە هەموو كۆمەڵگە باوك سالارەكاندا جۆرێك لە تێڕوانین زاڵە بەسەر تاكەكانیدا، بە تایبەتیش بۆچوونی هەندێك لە پیاوان سەبارەت بە ژن، كە پێیان وایە ژن ناتوانێت ڕۆڵێكی سەرەكی و كاریگەر بگێرێت، یان پێیان وایە ژن بوونەوەرێكی لاوازە. هەر بۆیەش دەبینین بێژەری بووەتە سەرەكیترین كاری ژنەكان. بەڵام ئەوەی توێژەر دەیەوێت لەم توێژینەوەیەدا بیخاتە ڕوو ئەوەیە: ڕۆڵی ژن لە ڕادیۆ كوردییەكان زەق بكاتەوە و بزانی تا چەند وەكو پێویست بایەخ بە بێژەری دراوە. ئامانج لەو توێژینەوەیەش كردنەوەی دەرگایەكی دیكەیە لە ڕاگەیاندنی كوردی و ئەوەندەی توانا هەبووە بەكار هێنراوە بۆ دەرخستنی ڕاستییەكان و هەڵدانەوەی پەردە شاراوەكان.

**2-گرنگی ژن لە دامەزراوە میدیاییەكاندا:** ئەمڕۆ ئامرازەكانی میدیا باڵا دەستییەكی تەواویان بەسەر هۆشیاری كۆمەڵایەتی و جۆری بیركردنەوە و دابونەریتی كۆمەڵگە جۆراوجۆرەكان هەیە، ئەو هۆیانە ڕۆژانە گەشەسەندنی پیشەیی و تەكنیكی، بە خۆیانەوە دەبینن و كاریگەرییان زیاتر دەبێت بۆ نزیك خستنەوەی كولتووری گەلان و هێنانەكایەی كولتوورێكی گشتی و سەرانسەری، كە ئەوەش خۆی لە خۆیدا كاریگەرییەكی گەورەی دەبێت لەسەر ڕەوشی ژن و بارودۆخی لەنێو كۆمەڵگەدا. ڕای گشتی خەڵك بە شێوەی زەق لەژێر كاریگەریی ئامرازەكانی ڕاگەیاندندایە، بۆیە ڕاگەیاندن لەم پرسەدا بەرپرسیارێتییەكی گەورەی دەكەوێتە ئەستۆ، ئامرازەكانی ڕاگەیاندن بریار لەسەر وێنای ژن دەدات. چونكە ئامرازەكانی ڕاگەیاندن توانای زۆریان بە دەستەوەیە، كە دەتوانن لەسایەی ئەو توانایانەوە ئەگەر بە چاكترین شێوە بەكاری بێنن، بارودۆخی ژن بگۆڕن. هەروەك دەزانرێت، **(ڕاگەیاندن ڕۆڵی هەیە لەگەڵ ئەوەشدا بەرپرسیارێتیشی هەیە، ڕاگەیاندن ڕۆڵی هەیە، لە گۆڕینی بارودۆخی ژن، یان مەودای نێوان ئەوەی چاومان دەیبینێت و ئەوەی هەستی پێ دەكەین، كە هێشتان مەودایەكی زۆرە)**.(رمزی،2001،ص167). لەهەمان كاتدا ئامرازەكانی راگەیاندن باوەڕیان وایە، كە ئەوان هۆكاری سەرەكی نیین لە پرسی ئەو پاشكۆیەتییەی، كە ژن گیرۆدەی بووە، **(ڕاگەیاندنیش بە تەنها ناتوانێت بارودۆخی ژن لەو بوارەدا ڕاست بكاتەوە، چونكە سەرچاوەكەی دەگەڕێتەوە بۆ كۆمەڵێك گرفت، كە لە بونیاتی كۆمەڵایەتی و سیاسی و ئابووری كۆمەڵگەدا ڕیشەیان داكوتاوە. بارودۆخەكان لەو هەڵوێستانەوە سەریان هەڵداوە، كە فاكتەری شارستانی (العوامل الحضاریة) دیارییان كردووە، كەواتە هیچ چارەسەرێك بۆ ئەو بارودۆخانە لە ئارادا نییە ئەگەر گۆڕانكاری ڕیشەیی ئەنجام نەدرێت).**( خلود، 2012).

**تەوەری دووەم: توانا و كارامەییەكانی ژن: بۆ كۆرسی دووەم بمێنێتەوە:**

**سەرچاوەكان:**

**كتێبە كوردییەكان:**

##  - عەبدول، نوخشە، 2007، ڕۆڵی ژن لە ژیانی كۆمەڵایەتی و سیاسی باشووری كوردستان، سلێمانی، چاپخانەی ڕوون

**-** عەبدولكەریم، حەسەن، 2007، ڕابەری ڕۆژنامەنووس لە جیهانی سێیەمدا، هەولێر، چاپخانەی دەزگای ئاراس.

 **كتێبە عەرەبییەكان:**

## - عبدالقادر دلیمی، بدون سنة نشر، الاذاعة بین الحرفیة والاتصال، بغداد، دار الشۆون الثقافیة العامة.

## - محمود الفهمي، (2002)، كتاب الفن الاذاعي، القاهرة، مكتبة الانجلو المصریة،

## - ناهد رمزی، (2001)، المرأة والاعلام فی عالم متغیر، القاهرة، الدار المصریة اللبنانیة،

##  **گۆڤارەكان:**

- حەمەرەشید و مستەفا، بەناز، تەلار ئەحمەد،(2016)، پێگەی ژن لە کەناڵە ئاسمانییە کوردییەکاندا،

## **نامەی ماستەر:**

## - ره‌شید، چیمه‌ن محمد، (2009)، گرفته‌ پیشه‌ییه‌كانی ژنانی ڕۆژنامه‌وان له‌ هه‌رێمی كوردستان، (ماسته‌رنامه‌)، زانكۆی سلێمانی، كۆلێژی زانسته‌ مرۆڤایه‌تیه‌كان، به‌شی ڕاگه‌یاندن.

## - كاكەسوور، نادیە عومەر، (2004)، ڕۆڵی ئافرەتی كورد لە ڕاگەیاندنی كوردیدا، (ماستەرنامە)، زانكۆی سەلاحەدین، كۆلێژی ئاداب، بەشی كۆمەڵناسی.

## - نصرالدین، هەرمن شێرکۆ، (2015)، فشارە پیشەییەکانی سەر ڕاگەیاندنکاری ئافرەت لە کەناڵە ئاسمانییە کوردییەکان، (ماستەرنامە)، زانکۆی سەڵاحەدین، كۆلێژی ئاداب. به شی ڕاگەیاندن،

- خلود ماھر محمود، (2012)، "الصور الإعلامیة للرجل والمرأة في الصحافة العربیـة المتخصصـة وعلاقتھـا بـالأدوار المجتمعیة لكل منھما: دراسة تحلیلیة میدانیة"، رسالة ماجستیر غیر منشورة، جامعة القـاھرة، كلیـة الإعـلام، قسم الصحافة.